b'\n_START_ARTICLE_\nAukra kirke\n_START_SECTION_\nBakgrunn\n_START_PARAGRAPH_\nKirken st\xc3\xa5r p\xc3\xa5 \xc3\xb8yen Gossa i ytre Romsdal der det har v\xc3\xa6rt bosetning fra de eldste tider. Like ved dagens kirke (p\xc3\xa5 det tidligere tunet for presteg\xc3\xa5rden) ble det i 1998 avdekket spor av et langhus fra forhistorisk tid. Langhuset hadde jordgravde stolper og kan ha v\xc3\xa6rt opp mot 30 meter langt. Stolpene sto parvis og har trolig b\xc3\xa5ret taket i en bukk- eller grindkonstruksjon. Dette er det st\xc3\xb8rste f\xc3\xb8rhistoriske huset som er funnet i Romsdal. \xc2\xabAukra\xc2\xbb var navnet p\xc3\xa5 den st\xc3\xb8rste g\xc3\xa5rden p\xc3\xa5 Gossa og er stedet b\xc3\xa5de for presteg\xc3\xa5rden og for kirken med kirkeg\xc3\xa5rd. I dansketiden ble navnet skrevet Agger\xc3\xb8, Ager\xc3\xb8 eller Aker\xc3\xb8._NEWLINE_Den f\xc3\xb8rste kirken i ytre Romsdal ble trolig reist p\xc3\xa5 Aukra, p\xc3\xa5 Gossa. Til \xc3\xa5 begynne med var den f\xc3\xb8rst Aukra kirke trolig en av bare tre kirker i Romsdal, de to andre var Bols\xc3\xb8y og Ve\xc3\xb8y. I 1661 var det fire hovedkirker i Romsdal: Aukra, Ve\xc3\xb8y, R\xc3\xb8d og Grytten. Prestegjeldet Aukra omfattet opprinnelig syv kirker: Aukra, Bud, Hustad, V\xc3\xa5g\xc3\xb8y, Sand\xc3\xb8y, Har\xc3\xb8y og Ona. Sognepresten residerte i Aukra mens de andre kirkene ble betjent av kapellaner. I 1755 ble Bud og Hustad eget prestegjeld, og V\xc3\xa5g\xc3\xb8y ble overf\xc3\xb8rt til Fr\xc3\xa6na i 1859. I 1878 ble det reist kirke i Ugelvika p\xc3\xa5 Otr\xc3\xb8ya og dette ble eget sogn._NEWLINE_Stavkirken p\xc3\xa5 stedet ble revet i 1648 fordi den var i d\xc3\xa5rlig stand og ble erstattet av en korskirke som brant ned i 1709 etter lynnedslag. Nesten alt inventaret gikk tapt i 1709. En ny kirke var ferdig i 1712, og det er uklart om dette var en langkirke eller korskirke med 51 stoler. Kongen solgte i 1725 Aukra kirke til Erik Must for 625 riksdaler. Salget inngikk i det store kirkesalget p\xc3\xa5 1720-tallet da kongen var i pengen\xc3\xb8d etter Den store nordiske krig. Etter to \xc3\xa5r solgte Erik Must kirken til en gruppe b\xc3\xb8nder for samme pris. Lynet slo ned i t\xc3\xa5rnet 19. desember 1772 og kirken brant ned til grunnen, en kalk, en disk, vengene p\xc3\xa5 altertavla og et antemensale ble reddet. Antemnesalet er merket med \xc3\xa5ret 1712 og oppbevares i Romsdalsmuseet._NEWLINE_I 1774 ble det reist en korskirke p\xc3\xa5 samme tomt som den forrige. For \xc3\xa5 hindre lynnedslag ble den bygget uten t\xc3\xa5rn, men med frittst\xc3\xa5ende klokkest\xc3\xb8pul. Lynnedslag i 1834 \xc3\xb8dela ogs\xc3\xa5 denne kirken, vingene p\xc3\xa5 altertavlen, kalk, disk og antemensalet ble igjen reddet sammen med lysekrone og lysestaker. Gjenstandene ble reddet ved at en mann br\xc3\xb8t seg inn i den brennende kirken med \xc3\xb8ks. En modell av kirken som brant i 1834 ble laget i 1842 og henger i den n\xc3\xa5v\xc3\xa6rende kirken.\n_START_SECTION_\nInventar\n_START_PARAGRAPH_\nVingene p\xc3\xa5 den n\xc3\xa5v\xc3\xa6rende altertavla stammer fra altertavla fra 1712. I tillegg er disk, kalk og antemensale fra 1712 reddet fra tidligere branner. Den fikk orgel i 1879. De fire evangelistene sk\xc3\xa5ret i tre er fra 1926. Altertavla har et maleri som etterligner \xc2\xabNattverden\xc2\xbb av Leonardo da Vinci. Preikestolen er dekorert med malerier av evangelistene. I kirken henger ogs\xc3\xa5 en skipsmodell (en fregatt med 34 kanoner) fra 1835.'